ກອງປະຊຸມເຈົ້າໜ້າທີ່ອາວຸໂສອາຊຽນ ວ່າດ້ວຍການຕ້ານອາຊະຍາກຳຂ້າມຊາດ
ກອງປະຊຸມເຈົ້າໜ້າທີ່ອາວຸໂສອາຊຽນ ວ່າດ້ວຍການຕ້ານອາຊະຍາກຳຂ້າມຊາດ ເພື່ອກະກຽມໃຫ້ແກ່ກອງປະຊຸມລັດຖະມົນຕີອາຊຽນ ວ່າດ້ວຍການຕ້ານອາຊະຍາກຳຂ້າມຊາດ ( ແບບທາງໄກ ) ໄດ້ຈັດຂຶ້ນໃນວັນທີ 20 ກັນຍາ 2022, ທີ່ກະຊວງ ປກສ, ພາຍໃຕ້ການເປັນປະທານຂອງ ທ່ານ ປໍປັກ ຫົວໜ້າເຈົ້າໜ້າທີ່ອາວຸໂສກຳ ປູເຈຍ ຮັບຜິດຊອບວຽກງານຕ້ານອາຊະຍາກຳຂ້າມຊາດ; ຝ່າຍ ສປປ ລາວ ເຂົ້າ ຮ່ວມໂດຍ ພົຕ ສົມວັນ ສາຍລ້ອງ ພາ ຫົວໜ້າຫ້ອງວ່າການ ກະຊວງ ປກສ, ທັງເປັນຫົວໜ້າເຈົ້າໜ້າທີ່ອາວຸໂສ ສປປ ລາວ ຮັບຜິດຊອບວຽກງານຕ້ານອາຊະຍາກຳຂ້າມຊາດ ພ້ອມດ້ວຍຄະນະ ແລະ ບັນດາຄະນະຮັບຜິດຊອບວຽກງານຕ້ານອາຊະຍາກຳຂ້າມຊາດ.
ໃນກອງປະຊຸມຄັ້ງນີ້, ເປັນກົນໄກ ປຶກສາຫາລືບັນດາເອກະສານ ແລະ ໜ້າວຽກຕ່າງໆ ເພື່ອກະກຽມໃຫ້ແກ່ກອງ ປະຊຸມລັດຖະມົນຕີອາຊຽນ ວ່າດ້ວຍ ການຕ້ານອາຊະຍາກຳຂ້າມຊາດ ຄັ້ງທີ 16 ທີ່ຈະຈັດຂຶ້ນທ້າຍເດືອນກັນຍານີ້, ເຊິ່ງໃນກອງປະຊຸມເຈົ້າໜ້າທີ່ອາວຸໂສອາຊຽນ ວ່າດ້ວຍການຕ້ານອາຊະ ຍາກຳຂ້າມຊາດ, ບັນດາຄະນະຮັບຜິດຊອບວຽກງານຕ້ານອາຊະຍາກຳຂ້າມຊາດ ໄດ້ພ້ອມກັນຄົ້ນຄວ້າ, ປຶກສາຫາລື, ປະກອບ ຄຳຄິດຄຳເຫັນ ແລະ ຮັບຮອງເອົາແຜນວຽກກອງປະຊຸມເຈົ້າໜ້າທີ່ອາວຸໂສອາຊຽນ ວ່າດ້ວຍການຕ້ານອາຊະຍາກໍາຂ້າມ ຊາດ 2022-2024, ຜົນກອງປະຊຸມຂ້າມຂະ ແໜງອາຊຽນ ກ່ຽວກັບແຜນວຽກບັນດາຂະແໜງການ ວ່າດ້ວຍການຕ້ານການຄ້າມະນຸດ, ການສ້າງແຜນວຽກອາຊຽນ-ນິວຊີແລນ ວ່າດ້ວຍການຕ້ານອາຊະຍາກຳຂ້າມຊາດ, ແຜນວຽກອາຊຽນ-ອິນເດຍ ວ່າດ້ວຍການຕ້ານອາຊະຍາກຳຂ້າມຊາດ, ການສ້າງແຜນວຽກກອງປະຊຸມເຈົ້າໜ້າທີ່ອາວຸໂສອາຊຽນບວກຍີ່ປຸ່ນ ວ່າດ້ວຍການຕ້ານອາຊະຍາກຳຂ້າມຊາດ ສະບັບສືບຕໍ່, ຜົນກອງປະຊຸມຄະນະສະເພາະກິດບັນດາຂະແໜງການ ວ່າດ້ວຍແຜນວຽກບາຫຼີ ຄັ້ງທີ 2 ແລະ ກອງປະຊຸມຄູ່ຮ່ວມ ເພື່ອຈັດຕັ້ງປະຕິບັດແຜນວຽກບາຫຼີ 2019-2025 ຄັ້ງທີ 2, ແຜນການເຄື່ອນໄຫວ, ວາລະກອງປະຊຸມ ແລະ ຖະແຫຼງການຮ່ວມ ເພື່ອຮັບໃຊ້ບັນດາກອງປະຊຸມລະດັບລັດຖະມົນຕີອາຊຽນ ແລະ ອາຊຽນບວກປະເທດຄູ່ຮ່ວມເຈລະຈາ ວ່າດ້ວຍການຕ້ານອາຊະຍາກຳຂ້າມຊາດ ອີກດ້ວຍ.